ŉ Eerste vir matrieks: Soek jou uitslae aanlyn, in AfrikaansMatrieks van 2014 is die eerste matrikulante ooit wat die geleentheid sal hê om hul uitslae digitaal op ŉ Afrikaanse platform te sien. Maroela Media maak vanjaar geskiedenis as die eerste Afrikaanse aanlynplatform om die matriekuitslae te publiseer. Matrikulante het boonop nie nodig om lang lyste deur te soek vir hul naam en resultate nie, maar kan dit eenvoudig opspoor deur hul eksamennommer in te tik. Vandaar kan hulle ook hul resultate met die druk van ŉ knoppie op sosiale media deel. Maroela Media, een van Suid-Afrika se grootste Afrikaanse nuus- en inligtingswebwerwe, gaan boonop erkenning gee aan Afrikaanse skole se topmatrikulante en kandidate wat ondanks moeilike omstandighede en terugslae goed presteer het. Die matriekuitslae sal op Maroela Media beskikbaar wees die oomblik as dit deur die Departement van Onderwys bekend gemaak word. As jy ŉ matrikulant (of ŉ matrikulant se vriend of familielid) is wat dadelik die nuus wil ontvang dat die uitslae bekend is, kan jy nou al op Maroela registreer om ŉ SMS of e-pos te ontvang wanneer jy na jou uitslae kan kom kyk. Indien jy graag wil hê jou vriende en familie moet ook ŉ kennisgewing ontvang, kan jy hulle inligting ook verskaf wanneer jy registreer. Onthou: Die Departement van Onderwys het bekend gemaak dat hulle vanjaar slegs eksamennommers saam met uitslae publiseer, en geen name of ID-nommers nie. Maak dus seker dat jy jou en jou vriende se eksamennommers byderhand het wanneer jy op Maroela na jou uitslae kom soek! Ons hou saam met jou duimvas! Klik hier vir die matriekuitslae.